Document ID: /fineweb-2-swissfilter-quality_10-filterrobots/filtered/01798.jsonl.gz/574

Ehrig "25 Joor Singvogel bim Schnitzelbank Comité" vom Schnitzelbank Comité
Dank und Replik vom Singvogel
Jetz isch der Federer wäg syyne On-Schueh froh, dass On-Schueh Laufschueh sin für Spoortler oder soo. Denn wenns statt Laufschueh Halbschueh wäre, in däm Rahme, miecht är jo ungfrogt für der Djokovic Reklaame.
Y haa am Rhyywääg unde hundert oder meh so Hunde-Schyssdrägg-Güggli-Präss-Container gseh. Naase zue und mit em Velo duuregflitzt! Do het my äin vo däne Käschte grad no blitzt.
Ganz stolz het s Vreni Hueber d Löösli-Nummere gnennt an der Tombola bim Zürcher Impf-Event. Mit vollem Raclette-Buuch isch si in d S-Bahn gsässe und säit: Ou näi, jetz han y s Impfe ganz vergässe.
Zoobe spoot do hört mes Schreie, denn und wenn, in London an der Downing-Street im Nummere ten. Der Boris Johnson het en Alpdraum-Nacht, e harti. Er dräumt, es gääb im Huus scho bald e Labour-Party.
Es kaa bim Drämmlibylljeelööse jo nit klappe, der Wääg vo A nach B per Handy-App z berappe. Um d Streggi Kunschtmuseeum–Bankveräin nur z nenne: Wie söll dört s GPS en Unterschiid erkenne?
Y haa d Boscht gsuecht – und dä Service public gfunde: E Meter zwanzig bräit, im erschte Käller unde. Um dä Schalter punkto Grössi z überbiete, könnt d Boscht am Schlüsselbärg no s Pissoir zwüschemiete.
Y han e Tryychle bstellt. – S Versandhuus het mer gschriibe, si syyg bi Suez im Kanaal hängge bliibe. Jä, s Blääch und s Lääder sin hüt au globalisiert, und s Wörtli Freihäit wird in China yygraviert.
Es säit e Basler Duube zue sym Basler Dyybli: Y wäiss nümm rächt, bisch du jetz s Männli oder s Wyybli? Si göhn ins Näscht und mache, was me halt so macht. Denn säit er: Stärnli, liebs Stärnli, guet Nacht.
S isch nätt, dass d SVP uns Stedter nit vergässe het. Denn wo dä Wolf z Lauwil die siibe Gäissli gfrässe het, käämt är jo liebend gäärn au bis uf Basel aabe. Gottsäidank hets zwüsche Stadt und Land e Graabe.
Y bi rasch über d Stroos. – S isch root gsii, allem aa. Scho säit dä Schugger: Hänn Siis äilig? Na na na! Y zahl e Zwanzger, was jo wiirgglig nit so toll isch. Jetz hoff y, s näggscht Moll sygs e Tschugger üs em Wollisch.
Kurz noch der Volksabstimmig zur Primaatehaltig suecht d Gorilla-Daame s Gsprööch mit der Verwaltig. Sii möcht halt drotzdäm – wie mir alli doo uf Ärde – Assistant-key-account-product-manager wärde.
Wo sölle Rächt und Pflichte für Primaate ände? Me könnt se wenigschtens für uns Orgaan lo spände. So Diskussioone kaa sich s Rösli Meyer spaare. Si het beräits en Affezahn – bim E-Bikefahre.
Es het am Färnhäizkemmi so ne farbigs Zäiche. Vom vyyle Ärdgas-häize fangt das aa verbläiche. Jä könnt me nit, ganz ohni s Völkerrächt z verletze, das Zäiche jetz dur d Farbe gääl und blau ersetze?